title: Sklep Sveta (EU) 2019/134 z dne 21. januarja 2019 o stališču, ki se v imenu Evropske unije zavzame v Skupnem odboru EGP glede spremembe Priloge IX (Finančne storitve) k Sporazumu EGP (Besedilo velja za EGP.)

text:
                  29.1.2019

                  SL

                  Uradni list Evropske unije

                  L 25/19

         SKLEP SVETA (EU) 2019/134
         z dne 21. januarja 2019
         o stališču, ki se v imenu Evropske unije zavzame v Skupnem odboru EGP glede spremembe Priloge IX (Finančne storitve) k Sporazumu EGP
         (Besedilo velja za EGP)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 114 v povezavi s členom 218(9) Pogodbe,
         ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru (1) in zlasti člena 1(3) Uredbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o Evropskem gospodarskem prostoru (2) (v nadaljnjem besedilu: Sporazum EGP) je začel veljati 1. januarja 1994.

                     (2)

                     V skladu s členom 98 Sporazuma EGP se lahko Skupni odbor EGP med drugim odloči spremeniti Prilogo IX k navedenemu sporazumu, ki vsebuje določbe o finančnih storitvah.

                     (3)

                     Uredbo (EU) št. 909/2014 Evropskega parlamenta in Sveta (3) bi bilo treba vključiti v Sporazum EGP.

                     (4)

                     Prilogo IX k Sporazumu EGP bi bilo zato treba ustrezno spremeniti.

                     (5)

                     Stališče Unije v Skupnem odboru EGP bi zato moralo temeljiti na priloženem osnutku sklepa –

               SPREJEL NASLEDNJI SKLEP:

            Člen 1
            Stališče, ki se v imenu Unije zavzame v Skupnem odboru EGP glede predlagane spremembe Priloge IX (Finančne storitve) k Sporazumu EGP, temelji na osnutku sklepa Skupnega odbora EGP, priloženem temu sklepu.

            Člen 2
            Ta sklep začne veljati na dan sprejetja.

            V Bruslju, 21. januarja 2019

                  Za Svet

                  Predsednica

               F. MOGHERINI

            (1)  UL L 305, 30.11.1994, str. 6.

            (2)  UL L 1, 3.1.1994, str. 3.

            (3)  Uredba (EU) št. 909/2014 Evropskega parlamenta in Sveta z dne 23. julija 2014 o izboljšanju ureditve poravnav vrednostnih papirjev v Evropski uniji in o centralnih depotnih družbah ter o spremembi direktiv 98/26/ES in 2014/65/EU ter Uredbe (EU) št. 236/2012 (UL L 257, 28.8.2014, str. 1).

            OSNUTEK
            SKLEP SKUPNEGA ODBORA EGP št. …
            z dne …
            o spremembi Priloge IX (Finančne storitve) k Sporazumu EGP
            SKUPNI ODBOR EGP JE –
            ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP) in zlasti člena 98 Sporazuma EGP,
            ob upoštevanju naslednjega:

                        (1)

                        Uredbo (EU) št. 909/2014 Evropskega parlamenta in Sveta z dne 23. julija 2014 o izboljšanju ureditve poravnav vrednostnih papirjev v Evropski uniji in o centralnih depotnih družbah ter o spremembi direktiv 98/26/ES in 2014/65/EU ter Uredbe (EU) št. 236/2012 (1), kakor je bila popravljena z UL L 349, 21.12.2016, str. 8, bi bilo treba vključiti v Sporazum EGP.

                        (2)

                        Prilogo IX k Sporazumu EGP bi bilo zato treba ustrezno spremeniti –

                  SPREJEL NASLEDNJI SKLEP:

               Člen 1
               Priloga IX k Sporazumu EGP se spremeni:

                           1.

                           v točkah 16b (Direktiva 98/26/ES Evropskega parlamenta in Sveta) in 31ba (Direktiva 2014/65/EU Evropskega parlamenta in Sveta) se doda naslednja alinea:

                                       „—

                                          32014 R 0909: Uredba (EU) št. 909/2014 Evropskega parlamenta in Sveta z dne 23. julija 2014 (UL L 257, 28.8.2014, str. 1), kakor je bila popravljena z UL L 349, 21.12.2016, str. 8.“;

                           2.

                           v točki 29f (Uredba (EU) št. 236/2012 Evropskega parlamenta in Sveta) se doda naslednje:
                           „, kakor jo spreminja:

                                       —

                                          32014 R 0909: Uredba (EU) št. 909/2014 Evropskega parlamenta in Sveta z dne 23. julija 2014 (UL L 257, 28.8.2014, str. 1), kakor je bila popravljena z UL L 349, 21.12.2016, str. 8.“;

                           3.

                           za točko 31bea (Izvedbena uredba Komisije (EU) št. 594/2014) se vstavi naslednja točka:

                                       „31bf.

                                          32014 R 0909: Uredba (EU) št. 909/2014 Evropskega parlamenta in Sveta z dne 23. julija 2014 o izboljšanju ureditve poravnav vrednostnih papirjev v Evropski uniji in o centralnih depotnih družbah ter o spremembi direktiv 98/26/ES in 2014/65/EU ter Uredbe (EU) št. 236/2012 (UL L 257, 28.8.2014, str. 1), kakor je bila popravljena z UL L 349, 21.12.2016, str. 8.
                                       Za namene tega sporazuma se določbe Uredbe uporabljajo z naslednjimi prilagoditvami:

                                                   (a)

                                                   ne glede na določbe Protokola 1 k temu sporazumu, se izraza ‚država(-e) članica(-e)‘ in ‚pristojni organi‘, če v tem sporazumu ni drugače določeno, razumeta tako, da poleg svojega pomena v Uredbi vključujeta tudi države Efte in njihove pristojne organe;

                                                   (b)

                                                   sklicevanja na izraz ‚članice ESCB‘ ali ‚centralne banke‘ se razumejo tako, da poleg pomena tega izraza v Uredbi vključujejo tudi nacionalne centralne banke države Efte;

                                                   (c)

                                                   Lihtenštajn lahko dovoli centralnim depotnim družbam tretjih držav, ki že opravljajo storitve iz člena 25(2) za finančne posrednike v Lihtenštajnu ali so že ustanovili podružnico v Lihtenštajnu, da še naprej opravljajo storitve iz člena 25(2) za obdobje, ki ne presega pet let po začetku veljavnosti Sklepa Skupnega odbora EGP št. …/… z dne … [tega sklepa];

                                                   (d)

                                                   v členu 1(3) se besedna zveza ‚prava Unije‘ nadomesti z besedno zvezo ‚Sporazuma EGP‘;

                                                   (e)

                                                   v členu 12(3) se besedilo ‚valute Unije‘ nadomesti z besedilom ‚uradne valute pogodbenic Sporazuma EGP‘;

                                                   (f)

                                                   v členu 13 in v prvem pododstavku odstavka 14(1) se za besedilom ‚zadevni organi‘ doda besedilo ‚, Nadzorni organ Efte‘;

                                                   (g)

                                                   v členih 19(3), 33(3), 49(4), 52(2) in 53(3) se besedilo ‚ESMA, ki‘ nadomesti z besedilom ‚ESMA. ESMA ali Nadzorni organ Efte, odvisno od primera,‘;

                                                   (h)

                                                   v členu 24(5):

                                                               (i)

                                                               v prvem in drugem pododstavku se za besedo ‚ESMA‘ vstavi besedilo ‚oziroma, kar zadeva državo Efte, Nadzorni organ Efte‘;

                                                               (ii)

                                                               v tretjem pododstavku se besedilo ‚ESMA, ki‘ nadomesti z besedilom ‚ESMA. ESMA ali Nadzorni organ Efte, odvisno od primera,‘;

                                                   (i)

                                                   v členu 34(8) se besedilo ‚pravil Unije o konkurenci‘ nadomesti z besedilom ‚pravil o konkurenci, ki se uporabljajo v skladu s Sporazumom EGP‘;

                                                   (j)

                                                   v členu 38(5) se besedilo ‚17. septembra 2014‘ nadomesti z besedilom ‚začetka veljavnosti Sklepa Skupnega odbora EGP št. …/… z dne … [tega sklepa]‘;

                                                   (k)

                                                   v členu 49(1) se, kar zadeva države Efte, besedilo ‚do 18. decembra 2014‘ glasi ‚v roku treh mesecev od začetka veljavnosti Sklepa Skupnega odbora EGP št. …/… z dne … [tega sklepa]‘;

                                                   (l)

                                                   v členu 55:

                                                               (i)

                                                               v odstavkih 5 in 6 se besedilo ‚pravom Unije‘ nadomesti z besedilom ‚Sporazumom EGP‘;

                                                               (ii)

                                                               v odstavku 6 se za besedo ‚ESMA‘ vstavi besedilo ‚oziroma Nadzorni organ Efte‘;

                                                   (m)

                                                   v členih 58(3) in 69(1) se, kar zadeva države Efte, besedilo ‚do 16. decembra 2014‘ glasi ‚v roku treh mesecev od začetka veljavnosti Sklepa Skupnega odbora EGP št. …/… z dne … [tega sklepa]‘;

                                                   (n)

                                                   v členu 61(1) se, kar zadeva države Efte, besedilo ‚do 18. septembra 2016‘ glasi ‚v roku enega leta od začetka veljavnosti Sklepa Skupnega odbora EGP št. …/… z dne … [tega sklepa]‘;

                                                   (o)

                                                   v členu 69(2) in (5) se, kar zadeva države Efte, za besedilom ‚začetka veljavnosti‘ vstavi besedilo ‚v EGP‘;

                                                   (p)

                                                   v členu 76, kar zadeva države Efte:

                                                               (i)

                                                               se v odstavkih 4, 5 in 6 za besedilo ‚datuma začetka veljavnosti‘ vstavi besedilo ‚sklepov Skupnega odbora EGP, ki vsebujejo‘;

                                                               (ii)

                                                               se v odstavku 5 besedilo ‚do 13. junija 2017‘ nadomesti z besedilom ‚v šestih mesecih od datuma začetka veljavnosti sklepa Skupnega odbora EGP, ki vsebuje Direktivo 2014/65/EU in Uredbo (EU) št. 600/2014‘;

                                                               (iii)

                                                               v odstavku 7 se besedilo ‚3. januarjem 2017‘ glasi ‚uporabo teh aktov v EGP‘.“

               Člen 2
               Besedilo Uredbe (EU) št. 909/2014, kakor je bila popravljena z UL L 349, 21.12.2016, str. 8, v islandskem in norveškem jeziku, ki se objavi v Dopolnilu EGP k Uradnemu listu Evropske unije, je verodostojno.

               Člen 3
               Ta sklep začne veljati […] pod pogojem, da so bila predložena vsa uradna obvestila v skladu s členom 103(1) Sporazuma EGP (*1).

               Člen 4
               Ta sklep se objavi v sklopu EGP Uradnega lista Evropske unije in Dopolnilu EGP k Uradnemu listu Evropske unije.

               V Bruslju,

                     Za Skupni odbor EGP

                     Predsednik

                     Sekretarja Skupnega odbora EGP

               (1)  UL L 257, 28.8.2014, str. 1.

               (*1)  [Navedena ni nobena ustavna zahteva.] [Navedene so ustavne zahteve.]


title: Sklep Sveta (EU) 2019/232 z dne 16. julija 2018 o določitvi stališča, ki se zavzame v imenu Evropske unije v regionalnem usmerjevalnem odboru prometne skupnosti, v zvezi s sprejetjem poslovnika tega odbora

text:
                  8.2.2019

                  SL

                  Uradni list Evropske unije

                  L 37/113

         SKLEP SVETA (EU) 2019/232
         z dne 16. julija 2018
         o določitvi stališča, ki se zavzame v imenu Evropske unije v regionalnem usmerjevalnem odboru prometne skupnosti, v zvezi s sprejetjem poslovnika tega odbora
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 91 in člena 100(2) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Unija je v skladu s Sklepom Sveta (EU) 2017/1937 (1) podpisala Pogodbo o ustanovitvi prometne skupnosti.

                     (2)

                     V skladu s členom 41(3) Pogodbe o ustanovitvi prometne skupnosti se navedena pogodba med Unijo, Republiko Albanijo, Bosno in Hercegovino ter Kosovom (*1) začasno uporablja od 9. oktobra 2017, med navedenimi pogodbenicami in Republiko Srbijo pa od 29. novembra 2017.

                     (3)

                     Na podlagi člena 24(5) Pogodbe o ustanovitvi prometne skupnosti mora regionalni usmerjevalni odbor prometne skupnosti (v nadaljnjem besedilu: usmerjevalni odbor) sprejeti svoj poslovnik.

                     (4)

                     Primerno je določiti stališče, ki se zavzame v imenu Unije v usmerjevalnem odboru, v zvezi s sprejetjem poslovnika tega odbora, saj bo sklep glede navedenega poslovnika za Unijo zavezujoč.

                     (5)

                     Stališče Unije v usmerjevalnem odboru bi zato moralo temeljiti na priloženem osnutku sklepa –

               SPREJEL NASLEDNJI SKLEP:

            Člen 1
            Stališče, ki se v imenu Unije zavzame v regionalnem usmerjevalnem odboru prometne skupnosti (v nadaljnjem besedilu: usmerjevalni odbor), temelji na osnutku sklepa usmerjevalnega odbora, ki je priložen temu sklepu.
            Predstavniki Unije v usmerjevalnem odboru se lahko sporazumejo o manjših spremembah navedenega osnutka sklepa brez nadaljnjega sklepa Sveta.

            Člen 2
            Ta sklep je naslovljen na Komisijo.

            V Bruslju, 16. julija 2018

                  Za Svet

                  Predsednica

               J. BOGNER-STRAUSS

            (1)  Sklep Sveta (EU) 2017/1937 z dne 11. julija 2017 o podpisu, v imenu Evropske unije, in začasni uporabi Pogodbe o ustanovitvi prometne skupnosti (UL L 278, 27.10.2017, str. 1).

            (*1)  To poimenovanje ne posega v stališča glede statusa Kosova ter je v skladu z Resolucijo Varnostnega sveta Združenih narodov 1244 (1999) in mnenjem Meddržavnega sodišča o razglasitvi neodvisnosti Kosova.

            OSNUTEK
            SKLEP št. 2018/1 REGIONALNEGA USMERJEVALNEGA ODBORA PROMETNE SKUPNOSTI
            z dne …
            o sprejemu njegovega poslovnika
            REGIONALNI USMERJEVALNI ODBOR PROMETNE SKUPNOSTI JE –
            ob upoštevanju Pogodbe o ustanovitvi prometne skupnosti in zlasti člena 24(5) navedene pogodbe –
            SPREJEL NASLEDNJI SKLEP:

               Edini člen
               Sprejme se poslovnik regionalnega usmerjevalnega odbora prometne skupnosti, priložen temu sklepu.

               V …, dne … 2018

                     Za regionalni usmerjevalni odbor

                     Predsednik

            POSLOVNIK REGIONALNEGA USMERJEVALNEGA ODBORA PROMETNE SKUPNOSTI
            I.   SPLOŠNO

                        1.

                        Ta poslovnik določa notranje postopke delovanja regionalnega usmerjevalnega odbora (v nadaljnjem besedilu: usmerjevalni odbor) kot institucije na podlagi Pogodbe o ustanovitvi prometne skupnosti (v nadaljnjem besedilu: Pogodba) med Evropsko unijo in pogodbenicami iz jugovzhodne Evrope (Republika Albanija, Bosna in Hercegovina, nekdanja jugoslovanska republika Makedonija, Kosovo (*1), Črna gora in Republika Srbija).

                        2.

                        V primeru navzkrižja med tem poslovnikom in Pogodbo se uporabljajo določbe Pogodbe.

                  II.   ČLANI, OPAZOVALKE IN DRUGI UDELEŽENCI

                        1.

                        Člani usmerjevalnega odbora morajo biti načeloma visoki uradniki ustreznih ministrstev, pristojni za promet.

                        2.

                        Akt o imenovanju člana vsebuje dokaz, da je član pooblaščen za izražanje stališča zadevne pogodbenice tako, da je to za navedeno pogodbenico zavezujoče.

                        3.

                        Brez poseganja v stališče opazovalk v skladu z drugim stavkom člena 24(2) Pogodbe se lahko predsedstvo in podpredsedstvo iz odstavka 2 oddelka III po potrebi dogovorita in povabita predstavnike drugih držav, mednarodnih organizacij ali drugih organov, vključno s predstavniki civilne družbe, da ad hoc sodelujejo na posameznih sestankih usmerjevalnega odbora ali enega ali več njegovih delov.

                        4.

                        Kadar se predsedstvo in podpredsedstvo dogovorita o povabilu predstavnikov drugih držav, mednarodnih organizacij ali drugih organov, predsedstvo pogodbenice in stalni sekretariat prometne skupnosti (v nadaljnjem besedilu: sekretariat) obvesti vsaj tri tedne pred sestankom. Pogodbenice in sekretariat lahko svoja stališča predsedstvu predložijo v petih delovnih dneh od prejema teh informacij.

                  III.   PREDSEDSTVO

                        1.

                        Vsaka pogodbenica iz jugovzhodne Evrope usmerjevalnemu odboru predseduje eno koledarsko leto, izmenjujejo pa se po abecednem vrstnem redu iz pododstavka (b) člena 2(1) Pogodbe. Prva predsedujoča članica iz jugovzhodne Evrope je Republika Albanija.

                        2.

                        Predsedstvo predseduje sestankom usmerjevalnega odbora. Kot podpredsedstvo mu pomaga predstavnik Evropske unije.

                        3.

                        Če predsedstvo na določenem sestanku ne more opravljati svojih dolžnosti, temu sestanku v funkciji podpredsedstva predseduje predstavnik Evropske unije.

                  IV.   PRIPRAVA SESTANKOV

                        1.

                        Sestanki usmerjevalnega odbora potekajo na sedežu sekretariata. Predsedstvo pa se lahko po posvetovanju s podpredsedstvom in sekretariatom ter ob upoštevanju ustreznih finančnih, upravnih in organizacijskih vidikov odloči, da se usmerjevalni odbor sestane drugod. Ta odločitev se sprejme vsaj dva meseca pred zadevnim sestankom, razen v ustrezno utemeljenih primerih.

                        2.

                        Prispevke sekretariata za organizacijske stroške sestankov zunaj sedeža sekretariata se določi v skladu z njegovimi notranjimi proračunskimi pravili.

                        3.

                        O datumih sestankov se dogovorijo predsedstvo, podpredsedstvo in sekretariat. Ta dogovor se načeloma sprejme vsaj dva meseca pred zadevnim sestankom.

                        4.

                        O osnutku dnevnega reda se dogovorita predsedstvo in podpredsedstvo. Osnutek dnevnega reda in dokumenti v zvezi z njim se posredujejo pogodbenicam in opazovalkam vsaj šest tednov pred zadevnim sestankom. Pogodbenice lahko podajo pripombe in predlagajo nove točke za uvrstitev na dnevni red. Gradivo, zanimivo za druge države, mednarodne organizacije ali druge organe, povabljene v skladu z odstavkom 3 oddelka II, se posreduje tudi njim.

                        5.

                        Za pripravo sestankov je odgovoren sekretariat. Predsedstvo in podpredsedstvo redno in na zahtevo obvešča o pripravah ter v zvezi s tem upošteva njune zahteve in napotke.

                  V.   SESTANKI USMERJEVALNEGA ODBORA – POSTOPKOVNA PRAVILA

                        1.

                        Sestanki usmerjevalnega odbora niso javni, razen če usmerjevalni odbor odloči drugače.

                        2.

                        Vsakega člana usmerjevalnega odbora, opazovalca ali drugega udeleženca sestanka lahko spremljajo uradniki, ki jim pomagajo. Njihova imena in nazivi se vnaprej sporočijo sekretariatu. Teh uradnikov naj načeloma ne bi bilo več kot tri za posameznega člana in ne več kot dva za posameznega opazovalca na sestanku. Vendar lahko predsedstvo nadalje svetuje glede največjega števila predstavnikov posamezne delegacije.

                        3.

                        Usmerjevalni odbor se šteje za sklepčnega le, če so zastopane štiri pogodbenice iz jugovzhodne Evrope in Evropska unija.

                        4.

                        V skladu s členom 24(3) Pogodbe sprejema usmerjevalni odbor odločitve soglasno. Če se član vzdrži glasovanja, lahko usmerjevalni odbor kljub temu ukrepa, če je dosežena sklepčnost v skladu z odstavkom 3 tega oddelka.

                        5.

                        Dnevni red sestanka se sprejme na začetku sestanka. V nujnih primerih se lahko med sestankom vključijo nove točke, če s tem soglašata predsedstvo in podpredsedstvo.

                        6.

                        Opazovalke lahko sodelujejo pri razpravah in dajo izjave, če jim predsedstvo to dovoli ali jih k temu pozove.

                        7.

                        Predstavniki drugih držav, mednarodnih organizacij ali drugih organov, ki so povabljeni v skladu z odstavkom 3 oddelka II, lahko sodelujejo v razpravah, če jim predsedstvo to dovoli ali jih k temu pozove, ne sodelujejo pa pri sprejemanju kakršnih koli ukrepov v usmerjevalnem odboru.

                        8.

                        Sklepi vsakega sestanka se pripravijo s pomočjo sekretariata.

                        9.

                        V sklepih se zabeležijo vsi na sestanku sprejeti ukrepi in stališča članov ter kakršne koli izjave opazovalk v zvezi z ukrepi, predlaganimi usmerjevalnemu odboru v sprejetje.

                        10.

                        Predsedstvo podpiše sklepe, ki se posredujejo članom in opazovalkam. Kadar osnutkov sklepov ni mogoče dokončno pripraviti do konca zadevnega zasedanja, predsedstvo zagotovi, da se pripravijo in posredujejo v sedmih koledarskih dneh po sestanku. Vsaka pogodbenica lahko v sedmih koledarskih dneh po prejemu osnutka sklepov zaprosi za popravke. Predsedstvo poskrbi, da se končna različica posreduje v sedmih dneh po izteku roka za predložitev pripomb.

                        11.

                        Sklepi sestankov ne smejo na noben način omejevati področja uporabe ali učinkov pravnih aktov ali Pogodbe. Vse podane izjave in sprejeti sklepi morajo biti v skladu z zavezujočimi pravnimi določbami. Sklepi sestankov niso del pravnih aktov, prav tako nimajo normativnega učinka.

                  VI.   NAČINI UKREPANJA IN POSTOPKI, KI JIH MORA UPOŠTEVATI USMERJEVALNI ODBOR
            Splošno

                        1.

                        Usmerjevalni odbor ukrepa s sprejetjem priporočil in sklepov (s skupnim imenom: ukrepi), odvisno od primera.
                        Sprejetje pravil, ki zagotavljajo delovanje usmerjevalnega odbora, se šteje za sprejetje odločitve.

                        2.

                        Ko je ukrep sprejet ali spremenjen, ga predsedstvo nemudoma podpiše, sekretariat pa ga posreduje vsem pogodbenicam.

                        3.

                        Ukrepi začnejo veljati na dan sprejetja, razen če v njih ni določeno drugače.

                        4.

                        Če s tem poslovnikom ni določeno drugače, se ukrepi sprejemajo in spreminjajo po istem postopku.

                        5.

                        Vsaka zahteva člana ali sekretariata za sprejetje ali spremembo ukrepa se predloži v pisni obliki vsaj 30 koledarskih dni pred sestankom usmerjevalnega odbora, na katerem se bo razpravljalo o zahtevi.

                        6.

                        Zahteva se pošlje predsedstvu, kopija pa vsem članom in sekretariatu. Zahtevi se priložijo ustrezna pojasnila.

                        7.

                        V ustrezno utemeljenih primerih se lahko ukrepi sprejmejo ali spremenijo brez upoštevanja načinov ukrepanja in postopkov iz odstavkov 4 in 6 tega oddelka.

                  Dopisno sprejemanje ukrepov

                        8.

                        Usmerjevalni odbor lahko ukrepe sprejme ali spremeni dopisno v obdobjih med svojimi sestanki. Na zahtevo člana ali sekretariata za dopisno sprejetje ukrepa ali na lastno pobudo se predsedstvo po posvetovanju s podpredsedstvom in z njegovim soglasjem odloči, ali zadeva upravičuje uporabo dopisnega postopka.

                        9.

                        Kadar predsedstvo odloči, da se uporabi dopisni postopek, sekretariatu naroči, naj članicam posreduje zahtevo skupaj z informacijami, za katere predsedstvo po posvetovanju in v soglasju s podpredsedstvom meni, da so potrebne. Predsedstvo po posvetovanju s podpredsedstvom in z njegovim soglasjem določi tudi, ali in pod kakšnimi pogoji lahko člani spremenijo zahteve.

                        10.

                        Predsedstvo po posvetovanju s podpredsedstvom in z njegovim soglasjem določi rok (datum in uro) za prejem odgovorov, ki v nobenem primeru ne sme biti krajši od 10 koledarskih dni od datuma posredovanja informacij iz odstavka 9 tega oddelka. V izjemnih okoliščinah lahko predsedstvo na zahtevo ali po lastni presoji po posvetovanju s podpredsedstvom in z njegovim soglasjem podaljša rok za prejem odgovorov. Za vsakega člana, ki v določenem roku ne odgovori v pisni obliki (vključno z elektronsko pošto), se šteje, da se je vzdržal.

                        11.

                        Usmerjevalni odbor ukrepa soglasno. Šteje se, da je soglasje doseženo, kadar vsaj štiri pogodbenice iz jugovzhodne Evrope in Evropska unija podprejo zadevni ukrep, nobena stranka pa mu ne nasprotuje.

                  VII.   RAZKRIVANJE INFORMACIJ

                        1.

                        Razen če ni odločeno drugače, se dokončno oblikovani dokumenti sestankov (dnevni red, sklepi itd.) objavijo na spletni strani sekretariata.

                        2.

                        Pravica do dostopa do dokumentov, ki jih ima usmerjevalni odbor, se določi v skladu s členom 38(2) in (3) Pogodbe.

                  VIII.   KONČNE DOLOČBE

                        1.

                        Opazovalke in predstavniki drugih držav, mednarodnih organizacij ali drugih organov, povabljeni v skladu z odstavkom 3 oddelka II, upoštevajo vse zahteve po zaupnosti, ki veljajo za člane usmerjevalnega odbora. Take zahteve se odražajo v sklepih zadevnega sestanka.

                        2.

                        Predstavniki drugih držav, mednarodnih organizacij ali drugih organov, povabljeni v skladu z odstavkom 3 oddelka II, morajo pred udeležbo na zadevnih razpravah podpisati izjavo o zaupnosti. Taka izjava o zaupnosti vsebuje zavezo o spoštovanju pravil o zaupnosti iz prvega odstavka tega oddelka. Če odklonijo podpis takšne izjave, se izključijo iz navedenih razprav.

                        3.

                        Vse akte usmerjevalnega odbora podpiše predsedstvo.

                        4.

                        Vse spremembe tega poslovnika se sprejmejo s sklepom usmerjevalnega odbora.

                        5.

                        Če se ob uporabi tega poslovnika v določenem primeru pojavijo težave pri razlagi, predsedstvo po posvetovanju s podpredsedstvom in z njegovim soglasjem svetuje glede rešitve takega primera.

                        6.

                        Po enem letu od začetka veljavnosti tega poslovnika lahko sekretariat na podlagi praktičnih izkušenj pri njegovi uporabi predlaga spremembe poslovnika, za katere meni, da so koristne ali potrebne. Kadar želi tako spremembo predlagati član usmerjevalnega odbora, se najprej posvetuje s sekretariatom.

                  Ta poslovnik začne veljati na dan, ko ga sprejme usmerjevalni odbor.

               (*1)  To poimenovanje ne posega v stališča glede statusa Kosova ter je v skladu z Resolucijo Varnostnega sveta Združenih narodov 1244 (1999) in mnenjem Meddržavnega sodišča o razglasitvi neodvisnosti Kosova.


Odločba Komisije z dne 14/02/2019 o razglasitvi združljivosti koncentracije s skupnim trgom (Zadeva št. COMP/M.9224 - Brookfield Asset Management Inc. / Johnson Controls International plc (Power Solutions business)) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 04/02/2019 o razglasitvi združljivosti koncentracije s skupnim trgom (Zadeva št. COMP/M.9235 - Ontario Teachers’ Pension Plan Board / Madison Dearborn Partners, LLC / Fleet Complete) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 14/02/2019 o razglasitvi združljivosti koncentracije s skupnim trgom (Zadeva št. COMP/M.9246 - Daikin Europe N.V. / Cool International Holding GmbH) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)